Capítol 1 Obertura del procés electoral
Capítol 2 Convocatòria de les eleccions
Article 4 Requisits de la convocatòria
Secció 1 Juntes electorals territorials
Article 5 Constitució i composició
Article 6 Funcionament i mandat
Secció 2 Junta Electoral Central
Article 8 Constitució, àmbit i composició
Article 9 Funcionament i mandat
Secció 1 Candidatures elegibles per sufragi dels electors i les electores
Article 11 Presentació de candidatures
Article 12 Exposició i al·legacions
Article 13 Proclamació de candidats i candidates i declaració de persones electes sense necessitat de votació
Secció 2 Candidatures a proposta de les organitzacions empresarials
Article 14 Representativitat de les organitzacions empresarials
Article 15 Presentació de candidatures i documentació
Article 16 Exposició i al·legacions
Article 17 Proclamació de candidats i candidates i declaració de persones electes sense necessitat de votació
Secció 3 Candidatures de les empreses de major aportació voluntària
Article 18 Presentació i proclamació de les candidatures.
Proclamació de persones electes
Secció 1 Eleccions per sufragi de les persones electores
Article 20 Subjectes dels drets electorals
Article 21 Exercici del dret electoral actiu
Article 23 Electors i electores censats en diverses cambres o en diversos grups, categories i, si escau, subcategories
Article 24 Garanties del vot per mitjans electrònics
Article 25 Votació per mitjans electrònics de forma remota
Article 26 Votació per mitjans electrònics de forma presencial al col·legi electoral
Article 28 Constitució de la Mesa electoral
Article 29 Finalització de la votació
Article 30 Verificació dels resultats i mitjans electrònics i comunicació als candidats i les candidates
Secció 2 Elecció dels candidats i les candidates a proposta de les organitzacions empresarials
Article 33 Constitució de la Mesa electoral
Article 36 Verificació dels resultats i comunicació als candidats o les candidates
Secció 3 Elecció dels candidats i les candidates de les empreses de major aportació voluntària
Capítol 7 Constitució dels òrgans de govern
Article 41 Elecció del Comitè executiu
Capítol 8 Vacants i la seva provisió
Article 44 Vacants i pèrdua de la condició de membre del Ple
Article 45 Substitució de representants al Ple
Article 46 Provisió de les vacants del Ple
Article 47 Cessament de la presidència i altres càrrecs del Comitè executiu
D'acord amb l'article 125.1 de l'Estatut d'autonomia de Catalunya, la Generalitat de Catalunya té competència exclusiva en matèria de cambres de comerç, indústria, serveis i navegació, llevat del règim duaner i aranzelari i comerç exterior, que és competència exclusiva de l'Estat, i de la definició de les corporacions i els requisits per crear-ne i per a ser membre, que és una competència compartida, segons l'apartat 2 de l'article esmentat.
El marc jurídic de les cambres el configura la Llei 4/2014, d'1 d'abril, bàsica de les cambres oficials de comerç, indústria, serveis i navegació (BOE núm. 80, de 2.4.2014) i, en concret, les normes relatives al règim electoral de les cambres es regulen al capítol III d'aquesta Llei.
A Catalunya, el règim jurídic de les cambres l'estableix la Llei 14/2002, de 27 de juny, de les cambres oficials de comerç, indústria i navegació de Catalunya i del Consell General de les cambres (DOGC núm. 3671, de 5.7.2002), modificada pel Decret llei 3/2017, de 27 de juny, de mesures urgents per a la celebració d'eleccions a les cambres oficials de comerç, indústria, serveis i navegació de Catalunya i constitució dels seus òrgans de govern (DOGC núm. 7401, de 29.6.2017).
El règim electoral d'aquestes corporacions l'estableix el capítol IV de l'esmentada Llei 14/2002, de 27 de juny.
El desenvolupament normatiu de l'esmentada Llei 14/2002, de 27 de juny, es fa mitjançant el Decret 19/2006, de 14 de febrer, sobre el règim electoral de les cambres oficials de comerç, indústria i navegació de Catalunya i la constitució dels òrgans de govern del Consell General de les Cambres (DOGC núm. 4574, de 16.2.2006).
El Decret que ara ens ocupa deroga parcialment el Decret 19/2006, de 14 de febrer, en concret el títol I. La necessitat de derogar i aprovar un nou reglament electoral a les cambres és conseqüència dels canvis esdevinguts en el marc normatiu cameral i per la voluntat d'implantar el vot electrònic en les eleccions per sufragi dels electors.
Efectivament, Decret llei 3/2017, de 27 de juny, esmentat, introdueix canvis significatius a la Llei 14/2002, de 27 de juny:
a) Estableix la nova composició del Ple de les cambres, on destaca l'aparició d'una tercera tipologia de vocalia en els plens, la dels representants de les empreses de major aportació voluntària.
b) Introdueix com a novetat fonamental el vot electrònic per a l'elecció dels vocals per sufragi dels plens de les cambres.
L'emissió del vot per mitjans electrònics requereix una regulació de les seves garanties i del seu exercici, tant de manera remota com en forma presencial al col·legi electoral.
Aquest nou Decret, a més d'adaptar el procés electoral per fer possible la nova composició del Ple i d'integrar el vot electrònic, incorpora altres canvis destacables en el procés electoral de les cambres, com són la creació de dos tipus de juntes electorals, les juntes electorals territorials (hereves de les anteriors juntes electorals) i la Junta electoral central; la simplificació de la documentació i dels circuits; i l'existència d'un cens únic i en format electrònic en els col·legis de cada demarcació cameral.
Particularment, i en relació amb la composició de les juntes electorals territorials, en funció de si el cens del conjunt de les cambres representades a la Junta supera o no els 100.000 electors, s'estableixen en quatre o dos, respectivament, el nombre d'electors/ores en representació de les cambres de les quals en formen part.
Pel que fa a les seves funcions, les juntes electorals territorials declaren persones electes les persones candidates per sufragi, només en cas de ser les úniques pel lloc a cobrir, llevat que hi renunciïn.
També declaren persones electes les persones candidates de reconegut prestigi en la vida econòmica a proposta de les organitzacions empresarials més representatives, així com, en general, les persones representants de les empreses de major aportació voluntària.
En relació amb la Junta electoral central, es fa necessària la creació d'aquest nou òrgan, coordinador i gestor del vot electrònic, que vetlli per al compliment de les garanties que comporta l'exercici d'aquest tipus de votació.
Com a canvi significatiu, s'atribueix a la Junta electoral central la funció de declarar els candidats i les candidates electes en les eleccions per sufragi dels electors o electores, en cas de contesa electoral.
Aquest Decret s'estructura en un preàmbul justificatiu, 8 capítols, una disposició addicional, una disposició derogatòria i una disposició final, distribuïts de la manera següent:
El capítol I (articles 1-3) estableix l'obertura del procés electoral.
El primer article estableix el cens electoral, el segon l'exposició del cens i el tercer les reclamacions.
El capítol II (article 4) estableix els requisits de la convocatòria.
El capítol III (articles 5-10) es divideix en dues seccions: la primera secció regula la constitució, la composició, el funcionament, el mandat i les funcions de les Juntes electorals territorials; la segona secció regula el mateix respecte la Junta electoral central.
El capítol IV (articles 11-18) es divideix en tres seccions: la primera secció regula les candidatures elegibles per sufragi dels electors i electores; la segona secció les candidatures a proposta de les organitzacions empresarials; la tercera secció les candidatures corresponents a les empreses de major aportació voluntària.
El capítol V (article 19) estableix la composició de les meses electorals.
El capítol VI (articles 20-37) es divideix en tres seccions: la primera secció regula les eleccions per sufragi de les persones electores; la segona secció l'elecció dels candidats i candidates per les organitzacions empresarials; la tercera secció l'elecció dels candidats i candidates de les empreses de major aportació voluntària.
El capítol VII (articles 38-43) estableix la constitució dels òrgans de govern i regula la presa de possessió, la constitució del Ple, la Mesa electoral, l'elecció del Comitè executiu, la Comissió gestora i el mandat.
El capítol VIII (articles 44-47) estableix les vacants i la seva provisió i la pèrdua de la condició de membre del Ple; la substitució i la provisió dels membres del Ple; el cessament de la presidència i altres càrrecs del Comitè executiu.
La Disposició addicional única estableix l'arxivament de l'expedient electoral a la Secretaria de la cambra respectiva.
La Disposició derogatòria estableix la derogació del títol I del Decret 19/2006, de 14 de febrer, sobre el règim electoral de les cambres oficials de comerç, indústria i navegació de Catalunya i la constitució dels òrgans de govern del Consell General de les Cambres (DOGC núm. 4574, de 16.2.2006).
La Disposició final primera modifica el títol de l'esmentat Decret 19/2006, de 14 de febrer.
La Disposició final segona estableix l'entrada en vigor del nou Decret.
Aquest Decret compleix amb els principis de bona regulació que preveu l'article 129 de la Llei 39/2015 d'1 d'octubre, del procediment administratiu comú de les administracions públiques (BOE núm. 236, de 2,10.2015), i de l'article 62 de la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014).
S'adequa als principis de necessitat i eficàcia, ja que constitueix l'instrument apropiat per donar resposta a la necessària actualització normativa reguladora del procés electoral per a la renovació dels òrgans de govern de les cambres, i en el seu procés d'elaboració s'han tingut en compte els principis de proporcionalitat, seguretat jurídica i transparència.
Pel que fa al principi de proporcionalitat, estudiades les diverses alternatives, l'opció considerada és la més adequada per atendre la necessitat a cobrir amb la norma.
En aquest sentit, el contingut del Decret permet agilitar el procés electoral i propicia l'augment de la participació de les empreses en el procés electoral mitjançant el vot electrònic.
D'altra banda, el Decret és coherent amb l'ordenament jurídic i les novetats que incorpora s'adeqüen a la legislació bàsica i catalana que reguladora aquestes corporacions de dret públic.
Aquest Decret s'ha tramitat amb el Dictamen del Consell de Treball, Econòmic i Social de Catalunya, amb els tràmits previs d'informe preceptiu al Consell General de les Cambres i de consulta a les cambres oficials de comerç, indústria, serveis i navegació i a les organitzacions empresarials intersectorials i territorials més representatives.
Vist tot el que s'ha exposat, a proposta de la consellera d'Empresa i Coneixement, d'acord amb el dictamen de la Comissió Jurídica Assessora i amb la deliberació prèvia del Govern,
El cens electoral s'ha de constituir amb la totalitat de les persones que tenen la condició d'electores d'acord amb la legislació reguladora de les cambres, classificades en grups, categories i, si escau, subcategories, i s'ha de configurar i revisar anualment pel Comitè executiu amb referència a l'1 de gener.
Les cambres hauran d'exposar els censos electorals al públic en format electrònic deu dies després de l'obertura del procés electoral i durant un termini de trenta dies naturals.
Així mateix, els censos s'exposaran al domicili social de les cambres, a les seves delegacions i en aquells llocs i pels mitjans que es considerin oportuns per a la seva major publicitat, on es podran consultar durant l'horari d'atenció al públic.
3.1 Les reclamacions sobre la inclusió o l'exclusió dels electors i de les electores en els grups, les categories i, si s'escau, les subcategories, podran presentar-se des del moment en el qual s'iniciï l'exposició del cens al públic i fins deu dies després del venciment del termini assenyalat per a l'exposició, a la Secretaria de la cambra, que en facilitarà un justificant.
3.2 El Comitè executiu de la cambra haurà de resoldre les reclamacions formulades en un termini de quinze dies, comptats a partir de la data del venciment del període de presentació de les reclamacions.
En cas de no presentar-se reclamacions, la Secretaria de la cambra ho notificarà a l'òrgan tutelar en el termini de deu dies a comptar des de la data esmentada, als efectes del que estableix l'article 4 d'aquest Decret.
3.3 Les cambres trametran a l'òrgan tutelar, per al seu dipòsit, un exemplar del cens electoral en el termini màxim de 10 dies a comptar des de la data de venciment del període de presentació de reclamacions, si no se n'han presentat, o des de la data límit de resolució pel Comitè executiu, si se'n presenten.
3.4 Contra els acords del Comitè executiu de la cambra corresponent es podrà interposar recurs d'alçada davant l'òrgan tutelar.
4.1 En cas de no presentar-se reclamacions al cens de les previstes a l'article 3.1 precedent o, havent-se presentat alguna, un cop transcorregut el termini per interposar el recurs d'alçada esmentat l'article 3.3 sense que se n'hagi formulat cap, l'òrgan tutelar procedirà a convocar les eleccions, amb la consulta prèvia a les cambres oficials de comerç, indústria, serveis i navegació de Catalunya.
Si s'interposen recursos d'alçada, la convocatòria d'eleccions s'haurà d'ajornar fins que s'hagin resolt o transcorri el termini de resolució previst legalment.
4.2 La convocatòria s'haurà de publicar al Diari Oficial de la Generalitat de Catalunya (DOGC) com a mínim 45 dies abans de la data en la qual s'inicia el termini per a les votacions.
4.3 Les cambres hauran de donar publicitat a la convocatòria en les seves seus socials i delegacions, a les pàgines web de cada cambra i pels mitjans de comunicació al seu abast.
4.4 A la convocatòria hi figurarà:
a) La documentació acreditativa que cal presentar per complir els requisits que preveu aquest Decret per ser candidat o candidata.
b) El termini per a la presentació de les candidatures dels electors i les electores.
c) El termini per a la presentació de les candidatures de les organitzacions empresarials.
d) El termini per a la presentació de les candidatures de les empreses de major aportació voluntària.
e) El termini per a la votació per mitjans electrònics remots i l'adreça URL de la plataforma de vot electrònic on cada grup i categoria i, si escau, subcategoria, podrà votar als seus representats, quan s'hagin proclamat dues o més candidatures.
f) Els dies i l'horari per a les votacions als col·legis electorals on cada grup i categoria i, si escau, subcategoria, podrà votar els seus representats, quan s'hagin proclamat dues o més candidatures.
Les votacions als col·legis electorals tindran lloc el dia hàbil següent un cop finalitzat el termini de votació remota.
g) Els dies i l'horari de les votacions per elegir els membres dels plens a proposta de les organitzacions empresarials, en cas que es proclami més d'una llista.
h) El nombre de col·legis electorals i el lloc on s'instal·laran.
i) L'àmbit i les seus de les juntes electorals territorials.
j) La pàgina web de cada cambra on estigui disponible la informació sobre el procés, els tràmits i els models per acreditar requisits i participar en el procés electoral.
k) Els mecanismes acceptats per emetre el vot per mitjans electrònics que s'habilitin.
l) El termini dins el qual les cambres han de trametre a la Junta electoral territorial corresponent la llista (esmentada a l'article 19 d'aquest Decret) d'electors i electores que s'han de designar presidents o vocals de les meses electorals.
m) El procediment per poder reclamar les incidències que sorgeixin durant el procés de votació per mitjans electrònics.
n) El suport i el canal o el mitjà acceptats per generar i trametre la documentació prevista en procediment electoral.
5.1 Les juntes electorals territorials es constituiran en el termini màxim de vuit dies a comptar de la publicació de la convocatòria.
5.2 Cada junta electoral territorial està integrada per:
a) Dos electors o electores en representació de les cambres en les juntes on el cens electoral del conjunt de cambres presents no superi els 100.000 electors, i quatre en els altres casos, una persona de les quals exercirà la presidència i una altra la vicepresidència.
Quan es tracti de persones jurídiques, aquestes han de facultar les persones físiques que les representen per a formar part de la Junta electoral, d'acord amb l'article 21 d'aquest Decret.
b) Una persona en representació de l'òrgan tutelar, que exercirà el càrrec de secretari o secretària.
L'òrgan tutelar nomenarà també un/a suplent pels casos d'absència del seu representant.
5.3 En la seva composició s'impulsarà i fomentarà la participació de les dones.
5.4 En tot cas, les juntes electorals territorials comptaran amb l'assessorament en dret de les persones titulars de les secretaries de les cambres i podran demanar l'assistència tècnica del personal al servei de les corporacions públiques esmentades.
5.5 Les representacions dels electors i de les electores de les cambres a les respectives juntes electorals territorials seran elegits i elegides, mitjançant sorteig, entre una llista d'electors i d'electores a proposta del Ple de cada cambra, en nombre d'un mínim d'un/a per cada grup.
5.6 El sorteig es realitzarà en un acte públic presidit per una representació de l'òrgan tutelar el primer dia hàbil següent al de la publicació de la convocatòria, i en el mateix acte s'elegiran vuit suplents.
La presentació com a candidat o candidata determinarà automàticament la renúncia a la condició de membre de la Junta electoral.
5.7 Les juntes electorals territorials tindran l'àmbit i les seus que determini la convocatòria d'eleccions.
6.1 Les sessions de les juntes electorals territorials les convoca la seva presidència o vicepresidència respectiva.
6.2 Per tenir vàlidament constituïda la Junta electoral es requereix l'assistència, com a mínim, de la meitat més un dels seus membres, un/a dels/de les quals ha de ser el/la representant de l'òrgan tutelar.
6.3 Les citacions es faran per qualsevol mitjà que permeti tenir constància de la recepció, d'acord amb el que estableixi la convocatòria.
L'assistència és obligatòria, llevat de causa justificada.
6.4 La Junta electoral territorial també s'entén convocada i vàlidament constituïda quan s'hi trobin presents totes les persones membres i acceptin per unanimitat la seva constitució.
6.5 Els acords s'adopten per majoria de vots de les persones membres presents i, en cas d'empat, el vot de la presidència té caràcter diriment.
6.6 Contra els acords de la Junta electoral territorial es pot interposar recurs d'alçada davant l'òrgan tutelar.
6.7 El mandat de cada Junta electoral territorial es perllongarà fins a quinze dies després de finalitzat el procés electoral, una vegada constituïts els plens de les cambres que tingui adscrites.
6.8 A les juntes electorals territorials se'ls aplica supletòriament la normativa dels òrgans col·legiats.
a) Dirigir i supervisar el procés electoral i garantir-ne l'objectivitat i la transparència.
b) Revisar la documentació corresponent a les candidatures i resoldre les al·legacions formulades.
c) Proclamar els candidats i les candidates.
d) Verificar el resultat de les eleccions dels representants de les organitzacions empresarials, en cas de ser necessari procedir a votació.
e) Declarar electes els candidats i les candidates a proposta de les organitzacions empresarials i els candidats i les candidates en representació de les empreses de major aportació.
En les eleccions per sufragi, declarar electes els candidats i les candidates, únicament en cas de ser els únics o les úniques per al lloc a cobrir.
f) Elegir, mitjançant sorteig, els candidats i les candidates que manquen quan el nombre dels que s'hi han presentat sigui inferior al de membres a elegir en les eleccions per sufragi dels electors i electores.
g) Resoldre, a proposta de la Secretaria General de la cambra, el nombre de meses electorals que es constitueixin dins cada col·legi i designar, mitjançant sorteig, els electors i electores que han de formar les meses electorals i els seus suplents.
h) Resoldre les al·legacions dels electors o electores designats per formar part de les meses.
i) Resoldre en alçada les reclamacions que es formulin davant les meses electorals, sens perjudici del que estableixi l'article 10.f) d'aquest Decret.
Constitució, àmbit i composició
8.1 La Junta Electoral Central amb àmbit territorial a tota Catalunya es constituirà en el termini de vuit dies a comptar des de la constitució de les juntes electorals territorials.
a) Els presidents i les presidentes de les juntes electorals territorials en representació dels electors i les electores.
b) Fins a cinc secretaris i secretàries de les cambres designats pel Consell General de Cambres, un/a dels/de les quals actuarà com a vicepresident o vicepresidenta i un/a altre/a com a secretari o secretària.
c) Un/a representant de l'òrgan tutelar, que exercirà la presidència.
L'òrgan tutelar nomenarà un/a suplent per als casos d'absència del seu representant.
8.3 La Junta Electoral Central podrà convocar l'auditor o l'auditora del procés, que serà designat/ada per l'òrgan tutelant de les cambres.
El règim de funcionament i la finalització del mandat de la Junta Electoral Central serà el mateix que preveu l'article 6 d'aquest Decret per a les juntes electorals territorials.
a) Vetllar pel compliment de les garanties del vot per mitjans electrònics, d'acord amb l'article 24 d'aquest Decret.
b) Custodiar el vot electrònic mitjançant:
b.1) La verificació, a càrrec de l'auditor que preveu l'article 8.3 anterior, de l'adequació de les mesures tècniques de custòdia dels vots emesos per part del proveïdor del servei de vot.
b.2) La custòdia de les claus de seguretat per a l'obertura de l'urna electrònica fins al moment de l'escrutini.
c) Procedir a l'escrutini dels vots, d'acord amb l'article 30 d'aquest Decret.
d) Verificar el resultat de les eleccions per sufragi dels electors i les electores, en cas de contesa electoral.
e) Declarar els candidats i les candidates electes en les eleccions per sufragi dels electors i de les electores, en cas de contesa electoral.
f) Resoldre les reclamacions dels electors i les electores referents a l'exercici del vot electrònic.
Candidatures elegibles per sufragi dels electors i les electores
11.1 Les candidatures es presentaran a la Secretaria de la cambra respectiva durant el període que fixi la convocatòria, i que no podrà ser inferior a 10 dies dels següents a la data de publicació de la convocatòria al DOGC.
11.2 A les candidatures presentades els candidats i les candidates han de fer constar:
Si es tracta d'una persona física, el seu nom i els cognoms, el domicili, la seva adreça electrònica, el número del DNI o passaport i el seu número de telèfon mòbil.
Si es tracta d'una persona jurídica, la denominació social, el domicili, la seva adreça electrònica, i el nom i els cognoms, el número del DNI o passaport i el número de telèfon mòbil de la persona física que signa en la seva representació, així com el càrrec o poder en virtut del qual té facultats de representació davant de tercers.
b) El grup, la categoria i, si s'escau, la subcategoria, a la qual correspon la seva candidatura.
c) La declaració del fet que el candidat o candidata compleix el requisit de no incórrer en causa legal que impedeixi la condició d'elector o electora.
d) La signatura del candidat o la candidata o, en cas de persona jurídica, de la seva representació.
La convocatòria ha de concretar la manera d'autenticar la signatura de les persones candidates.
e) La condició de formar part del cens de la cambra.
f) La condició d'elector o electora del grup, categoria i, si escau, subcategoria corresponent.
g) Estar al corrent de pagament pel que fa al compliment de les obligacions tributàries i amb la Seguretat Social.
h) Tenir, com a mínim, una antiguitat de 2 anys d'exercici de l'activitat empresarial, d'acord amb l'article 22.1.a) d'aquest Decret.
11.3 La convocatòria de les eleccions ha de concretar la documentació acreditativa a presentar per complir els requisits per poder ser candidat o candidata.
11.4 La Secretaria de la cambra comprovarà si es compleixen els requisits exigits per a la presentació de candidatures i emetrà la certificació corresponent.
11.5 Els candidats i les candidates, persones físiques, i les persones representants de les persones jurídiques, que optin a ser elegibles per sufragi dels electors i les electores no podran figurar en les llistes a les quals es refereix l'article 15 d'aquest Decret.
12.1 Finalitzat el termini de presentació de les candidatures, aquestes i la seva documentació annexa, d'acord amb la convocatòria, romandran exposades a la Secretaria de la cambra durant els dos dies següents, on les podran examinar els candidats i les candidates que es trobin en contesa per la mateixa vocalia o pels seus representants, que podran presentar al·legacions a la mateixa Secretaria de la cambra abans de les catorze hores del segon dia posterior al de la finalització d'aquesta exposició pública.
12.2 Es donarà vista als candidats i les candidates de les al·legacions formulades i de les irregularitats advertides perquè, abans de les catorze hores del segon dia següent al de la finalització de la presentació d'al·legacions, manifestin el que considerin convenient i esmenin els defectes esmenables.
12.3 El primer dia hàbil següent, la persona titular de la Secretaria de la cambra lliurarà a la Junta electoral territorial totes les candidatures presentades, amb la seva documentació i el certificat corresponent que preveu l'article 11.4 anterior i, si escau, les al·legacions formulades amb la seva documentació.
12.4 La Junta electoral territorial resoldrà les al·legacions formulades.
La resolució s'ha de produir dins el termini dels vuit dies establert per proclamar les candidatures, previst a l'article 13.1 següent.
Proclamació dels candidats i de les candidates i declaració de persones electes sense necessitat de votació
13.1 En el termini dels vuit dies següents al de la recepció de les candidatures presentades, la Junta electoral territorial proclamarà els candidats i les candidates, amb la revisió prèvia de la documentació corresponent.
13.2 En el cas que el nombre de candidats i candidates proclamats fos igual al nombre de membres a elegir, la Junta electoral territorial els declararà electes sense necessitat de votació.
13.3 En el cas que en algun grup, categoria o, si s'escau, subcategoria, hi hagués un nombre de candidats o de candidates inferior a les vocalies a cobrir, la Junta electoral territorial declararà electes les candidatures presentades.
En el mateix acte, elegirà per sorteig als candidats i les candidates titulars i suplents per cobrir les vocalies que restin.
A aquest efecte les cambres facilitaran a les juntes electorals territorials a les quals estiguin adscrites els censos electorals respectius, referits als grups, categories i, si s'escau, subcategories.
La Junta electoral territorial designarà per sorteig tres electors o electores per a cada vocalia a cobrir entre els electors i les electores del grup, la categoria o, si s'escau, subcategoria corresponent, sempre que compleixen els requisits d'elegibilitat de l'article 22 d'aquest Decret, per tal de cobrir les vacants.
La Junta electoral territorial trametrà les notificacions corresponents als electors i les electores designats per sorteig perquè, en el termini de dos dies, manifestin la seva acceptació a ser membres del Ple.
Si no ho accepten, es farà la notificació a la persona següent designada per sorteig, i així successivament.
13.4 Si efectuades les notificacions de les designacions subsegüents la Junta electoral territorial no pogués proveir alguna candidatura per la no-acceptació de cap dels electors i electores designats per sorteig, el grup, la categoria i, si s'escau, la subcategoria de què es tracti, restarà sense representació al Ple de la cambra respectiva.
Una vegada constituït el nou Ple, aquest declararà la vacant i es proveirà d'acord amb els articles 44, 45 i 46 d'aquest Decret.
13.5 La Junta electoral territorial declararà electes els candidats i les candidates designats per sorteig que hagin acceptat ser-ho.
13.6 La Junta electoral territorial reflectirà en una acta la proclamació dels candidats i les candidates, la declaració de persones electes i totes les incidències produïdes, incloses les que es refereixen als apartats anteriors relatives a l'elecció de membres del Ple sense necessitat de votació, la trametrà abans de tres dies a l'òrgan tutelar i a la cambra corresponent, i donarà publicitat a la llista de candidats i candidates proclamats i dels que han estat declarats electes al tauler d'anuncis de la seu de la cambra corresponent i a la seva pàgina web.
13.7 La Secretaria de la cambra lliurarà a cadascuna de les persones electes la credencial corresponent i li comunicarà el termini per prendre possessió com a membre del Ple.
Candidatures a proposta de les organitzacions empresarials
Representativitat de les organitzacions empresarials
14.1 D'acord amb la normativa vigent, les organitzacions empresarials que, sent intersectorials i territorials alhora, tinguin reconeguda la condició de més representatives a Catalunya, d'acord amb els criteris de representativitat que determini el Departament competent en matèria laboral, poden proposar candidatures a membres del Ple.
14.2 Alternativament, les organitzacions empresarials intersectorials implantades a l'àmbit territorial de cada cambra que estiguin afiliades, federades o confederades a les organitzacions empresarials més representatives poden proposar llistes de candidats i candidates, amb el consentiment previ de les més representatives.
14.3 Amb l'objectiu de promoure la paritat de gènere en la representativitat de les organitzacions empresarials, s'ha de fomentar la participació de les dones, per la qual cosa les llistes presentades hauran de ser paritàries.
Presentació de candidatures i documentació
15.1 En un termini que no podrà ser inferior als deu dies següents al de la data de publicació de la convocatòria d'eleccions, les organitzacions empresarials més representatives, segons els criteris definits a l'article 14 anterior, presentaran davant la Secretaria de la cambra la llista dels seus candidats i candidates.
Aquesta llista podrà ser presentada de manera individual o bé de manera conjunta entre dues o més organitzacions empresarials.
La no presentació de la llista de candidats i candidates dins el termini esmentat comportarà la pèrdua del dret a participar en el procés electoral per part de l'organització empresarial corresponent.
15.2 A la llista de candidats i candidates ha de figurar amb claredat la denominació, les sigles i el símbol de l'organització empresarial que la proposa i ha d'incloure tants candidats/ates com a vocalies a cobrir.
15.3 Les persones elegibles com a membres del Ple proposades per les organitzacions empresarials abans esmentades han de ser persones de reconegut prestigi en la vida econòmica dins la demarcació territorial de cada cambra.
En cas que el candidat o candidata estigui inscrit al cens de la cambra, haurà de reunir els requisits que estableix l'article 22 d'aquest Decret, amb exclusió del requisit de la lletra d).
15.4 Cap candidat o candidata pot figurar proposat en més d'una llista.
15.5 Juntament amb la llista de candidats i candidates, les organitzacions empresarials han de fer constar:
a) La condició de més representativa que li permet participar en el procés electoral, d'acord amb l'article 14 anterior.
b) Nom i cognoms, domicili, adreça electrònica, número del DNI o passaport i un número de telèfon mòbil del candidat o la candidata.
c) L'acreditació del prestigi en la vida econòmica de la demarcació dels candidats i les candidates proposats, d'acord amb l'article 14, mitjançant una memòria explicativa.
d) La declaració signada pels candidats i les candidates proposats mitjançant la qual accepten la candidatura i no n'han acceptat cap altra.
15.6 Les llistes que es presentin a la Secretaria de la cambra han de ser prèviament certificades per la persona titular de les secretaries de les organitzacions corresponents, amb el vistiplau de la seva presidència, i han d'incloure les dades de contacte per a les notificacions de l'organització empresarial.
15.7 Les llistes de candidats i candidates proposades per les organitzacions que no compleixin els requisits que estableixen els apartats 2, 3, 4, 5 i 6 d'aquest article es declararan nul·les, la qual cosa comportarà la seva exclusió del procés electoral.
15.8 La convocatòria de les eleccions ha de concretar la documentació acreditativa a presentar per complir els requisits per ser candidat o candidata.
15.9 La Secretaria de la cambra comprovarà el compliment dels requisits exigits per a la presentació de candidatures i emetrà la certificació corresponent.
16.1 Finalitzat el termini de presentació de les candidatures, aquestes i la seva documentació annexa romandran exposades a la Secretaria de la cambra corresponent durant els dos dies següents, on les podran examinar els candidats i les candidates o les organitzacions empresarials que hagin proposat candidatures.
Es podran presentar les al·legacions pertinents abans de les catorze hores del segon dia posterior a la finalització d'aquesta exposició pública.
16.2 Es donarà vista als candidats, les candidates i les organitzacions empresarials que les hagin proposat, de les al·legacions formulades i de les irregularitats advertides, perquè, abans de les catorze hores del segon dia posterior, manifestin el que considerin convenient i esmenin els defectes esmenables.
16.3 La persona titular de la Secretaria de la cambra lliurarà a la Junta electoral territorial totes les candidatures presentades amb la seva documentació, la memòria, el certificat del secretari o secretària de la cambra previst a l'article 15.9, i si escau, les al·legacions formulades juntament amb la seva documentació.
16.4 La Junta electoral territorial resoldrà les al·legacions formulades.
Proclamació de candidats i candidates i declaració de persones electes sense necessitat de votació
17.1 La Junta electoral proclamarà les llistes candidates en el termini dels vuit dies següents a la finalització del tràmit de vista i manifestacions que preveu l'article 16.2 anterior i, en cas que es presenti una llista única, la declararà electa sense necessitat de votació.
17.2 La Junta electoral territorial reflectirà en una acta la proclamació dels candidats i les candidates, la declaració de persones electes, totes les incidències produïdes i la trametrà abans de tres dies a l'òrgan tutelar i a la cambra corresponent, i en donarà publicitat mitjançant el tauler d'anuncis de la seu de la cambra que correspongui i a la seva pàgina web.
17.3 La Secretaria de la cambra lliurarà a cadascuna de les persones electes la credencial corresponent que justifiqui aquesta qualitat, i li comunicarà el termini per prendre possessió com a membre del Ple.
Candidatures de les empreses de major aportació voluntària
Presentació i proclamació de candidatures.
18.1 El Reglament de règim interior de cada cambra determina els requisits de les candidatures i el sistema d'elecció dels vocals de major aportació voluntària.
18.2 La persona titular de la Secretaria de la cambra lliurarà a la Junta electoral territorial les candidatures i la seva documentació, el certificat del secretari o secretària del compliment dels requisits que determini el Reglament de règim interior de la cambra i, si escau, les al·legacions formulades amb la seva documentació.
La Junta electoral territorial revisarà les candidatures i determinarà, d'acord amb el Reglament de règim interior de cada cambra, si procedeix elegir nous candidats per sorteig.
18.3 Corresponen a la Junta electoral territorial les funcions següents:
a) Resoldre les al·legacions formulades.
b) Proclamar i declarar electes els candidats i les candidates del grup de membres del Ple representants de les empreses de major aportació voluntària.
c) Reflectir en acta la proclamació dels candidats i candidates, la declaració d'electes, la resolució de les al·legacions, totes les incidències produïdes i trametre-la, abans de tres dies, a l'òrgan tutelar i a la cambra corresponent, i donar publicitat de la llista de candidats i candidates proclamats i declarats electes mitjançant el tauler d'anuncis de la seu de la cambra corresponent i a la seva pàgina web.
18.4 La Secretaria de la cambra lliurarà a cadascuna de les persones electes la credencial que justifiqui aquesta qualitat i els hi comunicarà el termini per prendre possessió com a membre del Ple.
19.1 El mateix dia de la proclamació de candidatures per la Junta electoral territorial corresponent, aquesta resoldrà el nombre de meses electorals de cada col·legi electoral, a proposta de la Secretaria General de cada cambra.
19.2 Cada Mesa electoral estarà formada per un president o presidenta i dues persones vocals, que tinguin el seu domicili a la demarcació del col·legi electoral i que no siguin candidats ni candidates, designats per la Junta electoral territorial mitjançant sorteig entre una llista d'electors i d'electores en nombre de dos per cada grup, proposada pel Ple de la cambra.
Així mateix, la Junta electoral territorial designarà les suplències de la presidència i les vocalies.
En el cas que en un col·legi electoral hi hagi tres o més meses, la llista d'electors i electores proposada pel Ple per a la designació per sorteig per a aquell col·legi serà suficient que dupliqui el nombre total dels electors i les electores necessaris, titulars i suplents, per al conjunt de les meses del col·legi afectat.
19.3 El sorteig tindrà lloc a la seu de cada Junta electoral territorial el mateix dia de la proclamació de candidatures a la qual es refereix l'article 13 anterior.
La designació com a membres de les meses electorals es notificarà a les persones interessades en el termini de tres dies.
19.4 En el mateix acte del sorteig esmentat a l'apartat anterior, es designarà també la Mesa electoral que hagi de presidir l'elecció de membres proposats per les organitzacions empresarials, que serà la que resulti, si escau, per sorteig, entre les meses de la localitat seu de la cambra respectiva.
19.5 El càrrec de membre de les meses electorals és obligatori i les persones designades disposen d'un termini de set dies per al·legar, davant la Junta electoral territorial corresponent, causa justificada i documentada que els impedeixi l'exercici del càrrec.
La Junta resoldrà en el termini de tres dies.
Subjectes dels drets electorals
20.1 A les eleccions per sufragi tenen dret electoral actiu i passiu en les cambres oficials de comerç, indústria, serveis i navegació respectives les persones físiques o jurídiques inscrites en l'últim cens format, revisat i aprovat per la cambra respectiva, d'acord amb el seu Reglament de règim interior, sempre que compleixin els requisits d'edat i capacitat que preveu la legislació electoral general vigent.
20.2 S'entén per últim cens aprovat el que resulti després d'haver-hi incorporat les modificacions produïdes a conseqüència de les reclamacions derivades de l'exposició pública del cens, que hagin adquirit fermesa en via administrativa.
Exercici del dret electoral actiu
21.1 Les persones físiques exerciran el seu dret electoral actiu personalment.
21.2 Les persones jurídiques exerciran el seu dret electoral actiu mitjançant la seva representació legal o voluntària.
Les entitats sense personalitat jurídica, d'acord amb la normativa vigent, exerciran el seu dret electoral mitjançant la persona que exerceixi la seva representació.
Quan la representació de les persones jurídiques o de les entitats sense personalitat jurídica, d'acord amb la normativa vigent, l'exerceixi de manera solidària més d'una persona, només s'admetrà la primera que es presenti.
Si la representació és mancomunada, l'hauran d'exercir totes les persones representants conjuntament en la forma que determinin els estatuts socials.
22.1 Per ser elegible com a membre del Ple per sufragi dels electors i les electores s'han de complir els requisits següents:
a) Tenir la nacionalitat espanyola o la d'un estat membre de la Unió Europea, la d'un estat part de l'Acord sobre l'espai econòmic europeu, o la d'un estat als nacionals del qual s'estengui, en virtut de l'acord o tractat internacional corresponent, el règim jurídic previst per a les persones anteriorment citades.
Les persones d'una altra nacionalitat podran ser candidates, d'acord amb el principi de reciprocitat.
b) Tenir, com a mínim, una antiguitat de dos anys en l'exercici de l'activitat empresarial en l'àmbit de l'apartat anterior.
e) Ser major d'edat si es tracta d'una persona física.
f) Estar al corrent en el pagament de les obligacions tributàries i amb la Seguretat Social.
g) No incórrer en les causes d'inhabilitació que preveu la legislació de cambres.
22.2 Els requisits que assenyalen les lletres b), e) i f) s'hauran de tenir en la data en la qual finalitzi el termini de presentació de candidatures.
Electors i electores censats en diverses cambres o en diversos grups, categories i, si escau, subcategories
23.1 Les persones físiques i jurídiques que tinguin sucursals o agències en circumscripcions corresponents a l'àmbit territorial de diverses cambres tenen dret electoral actiu i passiu en cadascuna d'aquestes.
S'aplica la mateixa norma a les empreses que tenen el domicili social en l'àmbit territorial d'una cambra però desenvolupen la seva activitat en un altre.
23.2 Les persones físiques i jurídiques que exerceixin activitats corresponents a diversos grups, diverses categories o, si escau, diverses subcategories del cens d'una mateixa cambra tenen dret electoral actiu i passiu en cadascun d'aquests.
En cas que surtin elegides en més d'una vocalia a cobrir, han de renunciar, dins el termini de tres dies a comptar des de la data en la qual la Junta electoral central verifiqui el resultat final de les votacions, als llocs de membres del Ple que excedeixin d'un, i es considerarà automàticament electe el següent candidat o candidata més votat.
23.3 En cas que no presentin renúncia en el termini indicat, s'aplicaran consecutivament els criteris següents:
b) Es tindrà per efectuada la renúncia en aquell o aquells que hagin acreditat menor antiguitat.
c) Es decidirà per sorteig de la Junta electoral territorial en una data anterior a la data fixada per a les votacions dels candidats/ates proposats per les organitzacions empresarials.
23.4 En cas d'haver estat proclamat o proclamada sense necessitat d'elecció, s'entendrà feta la renúncia, en aquell moment, en tota la resta de grups, categories i subcategories en els quals s'hagi presentat com a candidat o candidata i s'hagin de sotmetre a votació.
Garanties del vot per mitjans electrònics
24.1 El vot per sufragi dels electors i les electores s'emet per mitjans electrònics, de forma presencial al col·legi electoral corresponent o de forma remota des de qualsevol altre lloc.
La utilització de mitjans electrònics en el procediment de vot ha de garantir:
a) La llibertat de vot, de manera que s'exclogui qualsevol coerció a l'elector o electora que determini l'orientació del seu vot.
b) El caràcter secret del vot i la garantia de privadesa total de l'elector.
El procediment de vot electrònic no permet establir un vincle entre el sentit del vot i la persona que l'ha emès, i es garanteix la destrucció de la informació personal de l'elector un cop finalitzat el procediment electoral.
c) La identificació plena i fefaent de l'elector.
d) La integritat i la inalterabilitat qualitativa i quantitativa del vot.
El procediment de vot electrònic garanteix que la voluntat expressada per l'elector és autèntica, inequívoca i que no ha estat alterada ni qualitativament ni quantitativament.
L'elector pot emetre un sol vot i s'elimina tota possibilitat de duplicitat o multiplicitat de vot per part d'una mateixa persona, sens perjudici del que estableix l'article 23.1 i 23.2 d'aquest Decret.
f) La seguretat en totes les fases del procediment del vot electrònic.
La seguretat tècnica dels procediments de transmissió i emmagatzematge de la informació, amb mesures que garanteixin la traçabilitat i mesures contra addicions, sostraccions, manipulacions, suplantacions o tergiversacions del procediment de vot.
El procediment de vot electrònic es fonamenta en l'aprovisionament segur de credencials i en l'autenticació basada en certificats digitals homologats per l'administració competent i claus d'un sol ús.
h) La transparència i l'objectivitat en el procediment de vot electrònic i en l'escrutini.
Els òrgans competents en matèria electoral poden verificar el funcionament correcte del procediment de vot electrònic i l'elector o l'electora pot verificar tot el procediment d'emissió del seu vot.
j) L'auditabilitat del procediment de vot.
El procediment del vot electrònic és auditable mitjançant eines estàndard amb la finalitat de comprovar que tot el procés de votació és correcte.
24.2 L'òrgan tutelant de les cambres designarà un auditor/a del procés de vot electrònic, que emetrà informes sobre el respecte dels drets que preveu el punt primer d'aquest article, que seran lliurats a la Junta electoral central.
Votació per mitjans electrònics de forma remota
Els electors i les electores persones físiques podran emetre el vot de forma remota sempre que disposin d'un certificat electrònic que els identifiqui.
Les persones jurídiques i, també, les entitats sense personalitat jurídica, d'acord amb la normativa vigent, podran emetre el vot de forma remota a mitjançant el seu representant que ha de disposar d'un certificat digital que acrediti la seva identitat i representació.
Votació per mitjans electrònics de forma presencial al col·legi electoral
26.1 Els electors i les electores persones físiques podran emetre el seu vot de forma presencial al col·legi electoral després que la Mesa electoral les identifiqui, les registri i els doni accés.
Les persones jurídiques, i també les entitats sense personalitat jurídica, d'acord amb la normativa vigent, podran emetre el vot de forma presencial al col·legi electoral mitjançant el seu representant, després que la Mesa electoral l'identifiqui, el registri i li doni accés.
26.2 Per a les votacions per mitjans electrònics de forma presencial als col·legis electorals, els electors i les electores s'hauran d'identificar amb el seu DNI o passaport vigents davant la Mesa, que comprovarà que estan al cens i que no han exercit el seu dret de vot.
En cas de persones jurídiques, a més a més, hauran de presentar el poder de representació corresponent.
Una vegada identificades i registrades per la Mesa, se'ls donarà accés perquè puguin emetre el vot personalment en suport electrònic en els grups i les categories i, si s'escau, subcategories en què consti en el cens.
Els electors i les electores han de disposar de la informació sobre el nombre de llocs a cobrir i el nom i els cognoms o raó social dels candidats i les candidates, ordenats en columnes i per ordre alfabètic.
26.3 Els electors i les electores podran votar a qualsevol col·legi de la demarcació de la cambra corresponent.
A aquests efectes tots els col·legis disposaran del cens de tota la demarcació en format electrònic que serà l'únic habilitat per als col·legis.
26.4 Un cop començada la votació per mitjans electrònics de forma presencial, no podrà suspendre's si no és per causa de força major i sempre sota la responsabilitat de la Mesa electoral respectiva.
La presidència de la Mesa electoral haurà d'interrompre la votació si s'observa la manca de funcionament del suport electrònic per dur a terme la votació, i donarà compte immediatament a les juntes electorals territorial i central per tal de solucionar la incidència.
En tot cas es conservaran els vots emesos que no s'hagin vist afectats per la causa de suspensió de força major.
La interrupció no pot durar més de dues hores, i s'haurà d'ampliar l'horari de la votació el temps que hagi estat interrompuda.
26.5 Poden accedir als col·legis, pel temps necessari per exercir el dret al vot, els electors i les electores, les persones representants de l'òrgan tutelar, les persones empleades de les cambres degudament acreditades, les persones interventores i els notaris i notàries que siguin requerits per donar fe de qualsevol acte de l'elecció en allò que no s'oposi al secret de vot.
26.6 La presidència de la Mesa tindrà autoritat exclusiva per conservar l'ordre i assegurar la llibertat dels electors i de les electores al col·legi electoral.
26.7 L'elector o l'electora que no compleixi les ordres de la presidència serà expulsat del col·legi i perdrà el dret de votar en l'acte de l'elecció de què es tracti, sens perjudici de la responsabilitat en què hagi pogut incórrer.
26.8 Els electors i les electores podran presentar reclamacions relatives a les votacions, per escrit, a la presidència de la Mesa electoral, que seran resoltes per aquesta en el mateix moment, i la seva decisió es podrà apel·lar en el termini de dos dies davant la Junta electoral territorial.
26.9 Ni als col·legis electorals ni als seus voltants es podrà realitzar propaganda electoral, ni s'admetrà la presència a les proximitats de persones que puguin dificultar o coaccionar el lliure exercici del dret de vot.
27.1 Els candidats i les candidates proclamats que s'hagin d'elegir per sufragi podran designar una persona interventora per cada col·legi electoral, fins cinc dies abans de la data de la votació.
No podran ser interventores les persones candidates o qui n'ostenti la seva representació i figuri a les candidatures.
27.2 La sol·licitud de designació d'aquestes persones es farà davant la persona titular de la Secretaria de la cambra corresponent pels mitjans que habiliti cada cambra.
Per a la designació s'expediran les credencials on figurarà el nom i el DNI de la persona interventora, la data i les signatures del candidat o candidata o de la seva representació i de la persona titular de la Secretaria de la cambra.
De cada credencial es lliuraran sengles exemplars per al candidat o la candidata o per la seva representació, per a la persona interventora i per a la cambra.
27.3 L'endemà del termini previst a l'apartat primer d'aquest article, la Secretaria de la cambra trametrà a la Junta electoral territorial la llista de persones interventores nomenades pels candidats i les candidates.
28.1 Es constituiran les meses electorals en els col·legis electorals que, atesa la proposta de la Secretaria de cada cambra, resolgui la Junta electoral territorial d'acord amb el que estableix l'article 19 d'aquest Decret.
28.2 Les meses es constituiran mitja hora abans de l'hora fixada per a l'inici de les votacions.
A la constitució de les meses assistiran una persona representant de l'òrgan tutelar i una persona empleada de la cambra respectiva designades a l'efecte, que rebran les credencials de les persones que componen la Mesa.
El president o la presidenta rebrà les credencials de les persones interventores que es presentin, que seran admeses amb la comprovació prèvia de la seva identificació.
Si a l'acte de constitució de la Mesa electoral no compareixen les persones membres designades per la Junta electoral territorial com a titulars o suplents, assumiran les funcions una persona representant de l'òrgan tutelar, que exercirà la presidència, i un treballador o treballadora de la cambra, que actuarà com a vocal.
28.3 Constituïda la Mesa electoral d'un col·legi el dia de l'elecció, no podrà començar la votació sense tenir prèviament acta de constitució oportuna, signada per les persones que la componen i les persones interventores presents, de la qual es lliurarà còpia certificada als candidats i les candidates i a les persones interventores que la demanin.
29.1 La votació per mitjans electrònics de forma remota finalitza el dia i l'hora especificats en la convocatòria.
29.2 Finalitzada la votació presencial als col·legis electorals, el president o la presidenta de la Mesa donarà instruccions perquè es tanqui la votació i n'informarà la Junta electoral central i a la cambra corresponents.
A continuació s'estendrà una acta, signada pels components de la Mesa i, si s'escau, per les persones interventores presents, i es trametrà a les juntes electorals territorial i central.
L'acta recollirà el nombre d'electors i electores, a qui s'ha donat o denegat accés a la votació a la Mesa, i les reclamacions presentades i les decisions adoptades sobre aquestes.
Verificació dels resultats per mitjans electrònics i comunicació als candidats i les candidates
30.1 En el moment que tots els col·legis tanquin la votació, el president de la Junta electoral central ordenarà el tancament de l'urna electrònica.
30.2 En un termini màxim de 24 hores des del tancament de les votacions als col·legis, la Junta electoral central, amb funcions de Mesa electoral, accedirà a l'urna electrònica i realitzarà l'escrutini.
30.3 S'aixecarà una nova acta, signada per les persones membres de la Junta electoral central, la qual es trametrà a l'òrgan tutelar i a la cambra corresponent, i en la qual es farà constar per a cada cambra:
a) El nombre de vots en blanc per no assenyalar cap candidat o candidata.
b) El nombre total de vots vàlids obtinguts per cada candidat o candidata.
c) El nombre total de vots vàlids emesos.
d) Les reclamacions presentades i les decisions adoptades per les meses, si escau.
e) Els candidats i les candidates declarats electes.
30.4 En el termini dels tres dies següents al de l'escrutini, la Secretaria de la cambra corresponent comunicarà la llista de totes les persones elegides com a membres del Ple als que hagin estat candidats i candidates, i la farà pública al tauler d'anuncis i a la pàgina web de la corporació.
30.5 La secretaria de la cambra lliurarà a cadascuna de les persones electes la credencial que justifiqui aquesta qualitat i li comunicarà el termini per prendre possessió com a membre del Ple.
Eleccions dels candidats i les candidates a proposta de les organitzacions empresarials
31.1 En el cas que es proclami més d'una llista d'organitzacions empresarials, les votacions per elegir les persones membres dels plens a proposta de les organitzacions empresarials es realitzaran a la seu de cada cambra, en el termini de vint dies a comptar de l'endemà de la verificació dels resultats per la Junta electoral central de les votacions per elegir els candidats i les candidates per sufragi dels electors i electores.
31.2 Les persones electes per sufragi i les de major aportació, si així ho estableixen els reglaments de règim interior corresponents, que hagin pres possessió com a membres del Ple, votaran entre els candidats i les candidates de les llistes proclamades, que han estat proposades per les organitzacions empresarials, tantes persones com vocalies calgui cobrir.
31.3 Per a l'exercici del vot s'utilitzaran paperetes normalitzades, a l'anvers de les quals figurarà el nom i els cognoms de cadascuna de les persones de les llistes proclamades candidates, precedit d'un requadre i el nombre de llocs a cobrir.
Cada cambra, amb la sol·licitud prèvia signada pel secretari o secretària, president o presidenta de l'organització empresarial de la llista que hagi estat proclamada per la Junta electoral territorial, facilitarà un nombre de paperetes suficient perquè aquestes puguin sol·licitar el vot a totes les persones membres declarades electes, d'acord amb el paràgraf anterior.
31.4 L'ordre de cadascuna de les llistes d'organitzacions empresarials en la papereta es determinarà per sorteig en cada junta electoral.
Efectuat el sorteig, les llistes de candidats i candidates es reflectiran en columnes separades per organitzacions empresarials respectant l'ordre dels candidats o de les candidates tal com figurin a la llista presentada per cada organització empresarial.
32.1 Les organitzacions empresarials, la llista de les quals hagi estat proclamada, podran designar una persona interventora per cada col·legi electoral fins cinc dies abans de la data de votació.
32.2 La sol·licitud de designació de les persones interventores es farà davant la persona titular de la Secretaria de la cambra corresponent pels mitjans que habiliti cada cambra.
Per a la designació s'expediran credencials on figurarà el nom i els cognoms i el DNI de la persona interventora, la data i les signatures del secretari o de la secretària, president o presidenta de l'organització empresarial i del secretari o secretària de la Cambra.
De cada credencial es lliuraran sengles exemplars per a la intervenció, per a l'organització empresarial designant, i per a la cambra respectiva.
Es constituiran les meses electorals en els col·legis electorals segons el procediment establert als articles 19 i 28 d'aquest Decret.
L'elector o electora marcarà amb una creu el requadre corresponent als candidats i les candidates als quals atorgui el seu vot.
A continuació dipositarà el seu vot a l'urna mitjançant papereta doblegada i introduïda en el sobre facilitat per la cambra.
Les i els vocals de la Mesa electoral anotaran els electors o electores que votin.
34.2 En el moment d'exercir el seu dret a vot, l'elector o l'electora haurà d'haver pres possessió del seu càrrec de membre del Ple i presentarà el document vigent original que acrediti la seva personalitat.
34.3 En la realització d'aquest acte són nuls els vots següents:
a) El que assenyali un nombre de noms superior al de candidats i candidates a cobrir.
b) Els que es dipositin sense sobre.
c) Els que incloguin més d'una papereta dins del sobre.
d) Els que tinguin qualsevol tipus d'anotació, alteració o manipulació a la papereta.
a) La papereta on no s'assenyali cap candidat o candidata.
b) El sobre que no inclogui cap papereta.
34.5 Un cop començada la votació no podrà suspendre's si no és per causa de força major i sempre sota la responsabilitat de la Mesa electoral respectiva.
Les paperetes dipositades a les urnes de la Mesa electoral corresponent fins al moment de la suspensió no es tindran en compte i seran immediatament destruïdes, fent-ho constar a l'acta de la suspensió.
La presidència de la Mesa electoral haurà d'interrompre la votació si s'observa la manca de paperetes donant compte immediatament a la Junta electoral territorial per tal de solucionar la incidència.
La interrupció no pot durar més de dues hores, i s'ampliarà l'horari de la votació el temps que hagi estat interrompuda.
A aquest supòsit no li és d'aplicació el que estableix el paràgraf anterior.
34.6 A més dels electors i les electores, pel temps necessari per exercir el dret al vot només tindran entrada als col·legis electorals les persones membres de les meses, les persones representants de l'òrgan tutelar i les persones empleades de les cambres degudament acreditades, les persones interventores i els notaris o notàries que siguin requerits per donar fe de qualsevol acte de l'elecció en el que no s'oposi al secret del vot.
34.7 La presidència de la Mesa tindrà autoritat exclusiva per conservar l'ordre i assegurar la llibertat dels electors al col·legi electoral.
34.8 L'elector o l'electora que no compleixi les ordres de la presidència serà expulsat del col·legi i perdrà el dret de votar en l'acte de l'elecció de què es tracti, sens perjudici de la responsabilitat en què hagi pogut incórrer.
35.1 Acabada la votació, la Mesa procedirà a realitzar l'escrutini.
S'aixecarà l'acta corresponent, signada per les persones que componen la Mesa i, si s'escau, per les persones interventores presents, que reflectirà el resultat de l'escrutini i farà constar:
g) Les reclamacions presentades i les decisions adoptades sobre aquestes.
35.2 Les reclamacions s'hauran de formular a l'acte i per escrit a la Mesa electoral, i seran resoltes per la Mesa en el mateix moment de la presentació, amb alçada en el termini de dos dies davant la Junta electoral territorial.
35.3 La Mesa electoral lliurarà còpies certificades de l'acta als candidats i les candidates que ho sol·licitin, a les organitzacions empresarials que hagin proposat candidatures i a la cambra corresponent.
Finalment, l'acta es trametrà a la Secretaria de la Junta electoral territorial, on restarà dipositada.
Verificació dels resultats i comunicació als candidats i les candidates
36.1 Al tercer dia després de finalitzades les eleccions es procedirà, per la Junta electoral territorial respectiva, en acte públic, a verificar el resultat final de les votacions.
Es consideraran elegides, per aquest ordre, la persona o les persones candidates que hagin obtingut major nombre de vots i, en cas d'empat, la Junta electoral territorial resoldrà per sorteig.
S'aixecarà acta, signada per les persones membres de la Junta electoral territorial, de la qual es trametrà còpia a l'òrgan tutelar, a la cambra corresponent, i a les organitzacions empresarials que hagin proposat candidatures.
En aquesta acta es farà constar:
g) Les reclamacions presentades a les meses electorals i les decisions adoptades sobre aquestes.
h) Les resolucions de les apel·lacions presentades a la Junta electoral territorial.
i) Els candidats i les candidates declarats electes.
36.2 En el termini dels tres dies següents al de la verificació de resultats, la Secretaria de la cambra corresponent comunicarà la llista de les persones elegides com a membres del Ple a tots els que hagin estat candidats i candidates mitjançant les organitzacions empresarials que les haguessin proposat, i la farà pública aquesta llista al tauler d'anuncis de la corporació.
36.3 La secretaria de la cambra lliurarà a cadascuna de les persones electes la credencial que justifiqui aquesta qualitat i li comunicarà el termini per prendre possessió com a membre del Ple.
Elecció dels candidats i les candidates de les empreses de major aportació voluntària
El sistema d'elecció dels candidats i les candidates de major aportació voluntària es regula d'acord amb el Reglament de règim interior de cada cambra.
Constitució dels òrgans de govern
38.1 Els candidats o les candidates electes prendran possessió com a membre del Ple davant la persona titular de la Secretaria de la cambra a partir del moment que rebin la credencial per part de la cambra respectiva.
La persona titular de la Secretaria els lliurarà el document acreditatiu de la presa de possessió.
La presa de possessió del càrrec de membre del Ple comporta l'acceptació de la normativa aplicable a les cambres i del codi de bones pràctiques de la cambra respectiva.
38.2 Els candidats o les candidates electes també podran prendre possessió del seu càrrec el dia de la sessió constitutiva i, si no fos possible, acceptada prèviament causa justificada per la Secretaria de la cambra respectiva, en el termini màxim de quinze dies a comptar de la data de la sessió constitutiva.
Transcorregut el termini sense haver-ho fet, perdran la condició de membre electe i seran substituïts successivament pels següents candidats o candidates més votats, els quals hauran de prendre possessió en el termini màxim d'un mes a comptar des de la data que rebin la notificació corresponent.
38.3 En el cas que s'exhaureixin les possibilitats que preveu l'apartat anterior, la vocalia restarà sense representació al Ple de la cambra respectiva.
Una vegada constituït el nou Ple, aquest declararà la vacant i es proveirà segons els articles 44 i 46.
38.4 Les persones físiques prendran possessió personalment; les persones jurídiques ho faran per mitjà d'una persona física designada pels òrgans socials o persona que tingui les facultats atribuïdes per l'apoderament de tercers davant les administracions públiques per exercir la representació permanent de l'entitat al Ple de la cambra.
La persona que exerceixi aquesta representació permanent haurà de tenir necessàriament un vincle jurídic, estatutari, directiu o laboral amb la persona jurídica a la qual representa.
La designació anterior s'ha de presentar a la Secretaria de la cambra vint-i-quatre hores abans de la data de la sessió constitutiva.
39.1 El Ple es constitueix dins el mes següent a la data de les eleccions dels candidats i de les candidates proposats per les organitzacions empresarials L'òrgan tutelar, amb la consulta prèvia a les cambres, ha de fixar la data de la sessió constitutiva, que presidirà la persona titular de l'òrgan tutelar o persona en qui delegui.
39.2 La sessió constitutiva és pública i tindrà lloc a la seu de la cambra.
L'òrgan tutelar convocarà la sessió amb una antelació mínima de tres dies a la data de realització, amb l'ordre del dia següent:
a) Lectura, per part de la persona titular de la Secretaria de la cambra, de la llista de membres electes del Ple i, si escau, de les persones que representen les persones jurídiques, amb indicació dels que ja hagin pres possessió.
b) Presa de possessió de les persones membres electes del Ple que no ho hagin fet prèviament.
d) Formació de la Mesa electoral.
e) Elecció del president o presidenta i altres càrrecs del Comitè executiu.
f) Formulació de reclamacions, si escau.
g) Presa de possessió del president o presidenta i altres càrrecs del Comitè executiu.
39.3 El Ple quedarà constituït i prendrà acords vàlidament, d'acord amb la normativa en matèria de cambres.
40.1 Constituït el Ple es formarà la Mesa electoral, que es compon per les dues persones membres del Ple de la cambra de més edat i menys edat, respectivament, i per la representació de l'òrgan tutelar que actuarà com a president o presidenta.
El secretari o secretària de la cambra actuarà com a secretari o secretària de la Mesa.
40.2 Les persones vocals que es presentin com a candidats o candidates no podran formar part de la Mesa electoral, per la qual cosa es procedirà, si escau, a efectuar les substitucions corresponents.
41.1 El Comitè executiu el formen el president o la presidenta, d'un a tres vicepresidents o vicepresidentes, el tresorer o la tresorera i fins a set vocals elegits entre les persones membres del Ple, d'acord amb el Reglament de règim interior de la cambra respectiva.
41.2 El procediment per a l'elecció del president o la presidenta i dels altres càrrecs del Comitè executiu s'ajustarà al que estableixin els reglaments de règim interior de cada cambra d'acord amb la legislació vigent.
En cas que hi hagi un sol candidat o candidata per a cadascun dels càrrecs del Comitè executiu, es farà una única votació per a tot el Comitè executiu.
Si manca regulació expressa en el Reglament de règim interior, en el cas que per a algun càrrec hi hagués més d'un candidat o candidata, primer s'elegiran de forma conjunta els càrrecs que només hi concorri un candidat o candidata i, seguidament, cada càrrec en el qual hi hagi contesa.
En tot cas, pels càrrecs dels vocals es farà una única votació.
41.3 Efectuada la votació la Mesa realitzarà l'escrutini i en donarà a conèixer el resultat al Ple, i advertirà les persones assistents de la possibilitat de manifestar qualsevol disconformitat amb l'acte electoral.
41.4 De la sessió s'aixecarà acta, signada per les persones que componen la Mesa, on figuraran les incidències de l'acte electoral, el resultat de la votació i les reclamacions que s'hi formulin, i es trametrà a l'òrgan tutelar, qui resoldrà sobre les incidències plantejades amb l'audiència prèvia de les persones interessades.
42.1 En cas que resulti impossible la constitució del Ple d'una cambra, l'òrgan tutelar designarà una comissió gestora, regularà el seu règim de funcionament i convocarà eleccions en el termini de dos mesos.
Correspon a la comissió gestora la gestió, l'administració i la representació ordinàries de la cambra.
Per a qualsevol acte d'administració no ordinària, en especial dels que poden comprometre l'actuació dels nous òrgans de govern, cal l'autorització prèvia de l'òrgan tutelar.
42.2 La comissió gestora estarà integrada pel mateix nombre de persones que hi hagi al Comitè executiu d'acord amb el Reglament de règim interior de la cambra respectiva, elegides per sorteig entre les persones membres electes.
El secretari o la secretària de la cambra actuarà com a secretari o secretària de la comissió gestora, amb veu però sense vot.
El director o la directora gerent, si n'hi hagués, assistirà a les reunions de la comissió gestora amb veu però sense vot.
Una persona representant de l'òrgan tutelar, designada per aquest a l'efecte, serà convocada i assistirà a totes les reunions de la comissió gestora amb veu però sense vot.
43.1 El mandat de les persones membres del Ple, del Comitè executiu i del president o la presidenta serà de quatre anys.
43.2 El president o presidenta és elegible per un màxim de dos mandats consecutius.
43.3 Tanmateix, els òrgans de govern de les cambres continuaran en l'exercici de les seves funcions fins que es constitueixin els nous plens o, si s'escau, fins que es designi una comissió gestora.
Les seves actuacions restaran subjectes a les limitacions que preveu la legislació vigent sobre el funcionament d'aquests òrgans de govern en període electoral.
Vacants i pèrdua de la condició de membre del Ple
Les vacants al Ple poden produir-se per defunció, si el membre és persona física; per extinció de la personalitat, si és persona jurídica; per dimissió o per renúncia, o per qualsevol de les causes que incapaciten per exercir el càrrec.
El Ple ha de declarar la vacant en la primera sessió que celebri després que aquella s'hagi produït.
44.2 El Ple ha d'acordar la pèrdua de la condició de membre d'aquest i la declaració de vacant corresponent en els casos següents:
a) Quan per circumstàncies sobrevingudes deixi de concórrer algun dels requisits necessaris per a ser elegit.
b) Per manca d'assistència injustificada a les sessions del Ple durant tres vegades en el curs d'un any natural.
L'acord del Ple serà adoptat amb l'audiència prèvia de la persona interessada o, si escau, de la persona jurídica a la qual representi o de l'organització empresarial que l'hagués proposat.
Contra aquest acord es podrà interposar recurs d'alçada davant l'òrgan tutelar.
44.3 Quan la vacant produïda al Ple tingui com a conseqüència una vacant al Comitè executiu o a la presidència de la Cambra, s'ha de cobrir primer la vacant del Ple.
Una vegada coberta la vacant pel procediment que regula l'article 46 d'aquest Decret, s'ha d'elegir, si escau, el president o la presidenta o el càrrec del Comitè executiu, en sessió del Ple convocada a l'efecte, pel procediment que estableix el Reglament de règim interior de la cambra que correspongui i atenent el que estableix l'article 47.2 d'aquest Decret.
Substitució de representants al Ple
45.1 Les persones jurídiques poden substituir el seu representant en el Ple.
Però, si la persona substituïda hagués estat elegida per exercir un càrrec del Comitè executiu, s'ha de declarar la vacant corresponent i s'ha de proveir d'acord amb el que estableix l'article 47.2 d'aquest Decret.
45.2 Les persones jurídiques hauran de substituir el seu representant quan així ho acordi el Ple per incompliment greu per part d'aquest del Codi de bones pràctiques, amb l'audiència prèvia de la persona interessada i d'acord amb el procediment del Reglament de règim interior.
Provisió de les vacants del Ple
46.1 La declaració de la vacant per part del Ple, que s'ha de comunicar a l'òrgan tutelar, és l'inici del procediment per cobrir-la, i aquest procediment no pot excedir de sis mesos.
Les competències pròpies de la Junta electoral territorial, que preveu aquest Decret, les assumirà el Comitè executiu de la cambra, i les de la Junta Electoral Central, si s'escau, les determinarà l'òrgan tutelant.
46.2 En el supòsit de vacants de vocals de sufragi, la Secretaria de la cambra comunicarà que s'ha produït la vacant als electors i les electores del grup, la categoria i, si s'escau, la subcategoria; i si el nombre d'aquests fos superior a cent, la comunicació podrà fer-se mitjançant anunci al Diari Oficial de la Generalitat de Catalunya i a la pàgina web de la Cambra.
El procediment per proveir les vacants s'ajustarà al que disposi cada Cambra en el seu Reglament de règim interior i supletòriament s'aplicarà aquest Decret.
El Comitè executiu podrà establir com a modalitat única de vot el presencial al col·legi electoral, en suport paper o electrònic.
46.3 En el supòsit de vacants de vocals proposats per les organitzacions empresarials, les més representatives podran presentar candidats o candidates.
El procediment per proveir les vacants s'ajustarà al que disposi cada Cambra en el seu Reglament de règim interior i s'aplicarà supletòriament aquest Decret.
La comunicació es podrà fer mitjançant anunci al Diari Oficial de la Generalitat de Catalunya i a la pàgina web de la Cambra.
46.4 En el supòsit de vacant de vocals representants de les empreses de major aportació voluntària, el Reglament de règim interior regularà el procediment de provisió.
46.5 La persona elegida ha d'ocupar el càrrec durant el temps que manqui fins al compliment del mandat de la persona a la qual succeeixi.
Cessament de la presidència i altres càrrecs del Comitè executiu
47.1 Amb independència de la finalització normal dels seus mandats, el president o la presidenta i els càrrecs del Comitè executiu poden cessar per les causes següents:
a) Per acord del Ple adoptat per la majoria prevista a la normativa de cambres.
b) Per renúncia que no impliqui la pèrdua de la seva condició de vocal del Ple.
c) Per manca d'assistència injustificada a les sessions del Comitè executiu durant quatre vegades en el curs d'un any natural.
d) Per les causes previstes per a la pèrdua de la condició de membre del Ple.
e) Per cessament del president o la presidenta o per dissolució del Comitè executiu, acordats per l'òrgan tutelar.
g) Pel supòsit que preveu l'article 45.1 d'aquest Decret.
47.2 La vacant es cobrirà pel Ple en la sessió a l'efecte que s'ha de convocar dins els quinze dies següents de produir-se, excepte en el cas que la causa de cessament sigui la que preveu la lletra e) anterior, en el qual se seguirà el seu procediment propi.
47.3 La persona elegida ocuparà el càrrec pel temps que manqui per complir el mandat de la persona a la qual succeeixi.
L'expedient electoral s'arxivarà a la Secretaria de la cambra respectiva.
L'òrgan tutelar podrà demanar còpia certificada dels punts que consideri pertinents.
Queda derogat el títol primer del Decret 19/2006, de 14 de febrer, sobre el règim electoral de les cambres oficials de comerç, indústria i navegació de Catalunya i la constitució dels òrgans de govern del Consell General de les Cambres (DOGC núm. 4574, de 16.2.2006).
Es modifica el títol de l'esmentat Decret 19/2006, de 14 de febrer, que queda de la manera següent:
"Decret 19/2006, de 14 de febrer, sobre la constitució dels òrgans de govern del Consell General de les Cambres".
Barcelona, 31 de juliol de 2018